b"\n_START_ARTICLE_\nMas Ser\xc3\xb3\n_START_SECTION_\nDescripci\xc3\xb3\n_START_PARAGRAPH_\nEl mas Sar\xc3\xb3 \xc3\xa9s un edifici de planta quadrada compost de planta baixa i dues plantes pis amb coberta a dues vessants paral\xc2\xb7leles a la fa\xc3\xa7ana principal, de la que sobresurt una torratxa central de planta quadrada amb mirador i coberta plana accessible. L'immoble consta de tres crugies perpendiculars a la fa\xc3\xa7ana principal amb vest\xc3\xadbul i caixa d'escala central d'acc\xc3\xa9s a la planta segona i a la torratxa amb arrencada i primer tram a la imperial. Existeix una escala lateral d'acc\xc3\xa9s a la planta primera._NEWLINE_Les parets de c\xc3\xa0rrega s\xc3\xb3n de paredat com\xc3\xba i totxo. Els forjats s\xc3\xb3n de biga de fusta i revolt\xc3\xb3. Les escales s\xc3\xb3n de volta a la catalana._NEWLINE_Les fa\xc3\xa7anes es componen segons tres eixos verticals amb obertures amb llinda. Consta de s\xc3\xb2col i pilastres de divisi\xc3\xb3 i la cantonera de totxo i pedra. Les obertures de la planta baixa estan emmarcades amb pedra. Les finestres i portals s\xc3\xb3n amb llinda i arc rebaixat. A la planta primera hi ha tres balcons a la fa\xc3\xa7ana principal i a la resta balcons i finestres. A la segona planta hi ha un balc\xc3\xb3 central amb una finestra a cada costat. La barana del terrat presenta quatre gerros cer\xc3\xa0mics a la cantonada. La torratxa t\xc3\xa9 una barana perimetral."